እወ፡ ወከልቲ መንግስታትን ተዓዘብትን ስክፍታታት ኣለዎም። እቲ ዋዕላ ኣብ`ታ ኣብ ሕብረት ኣውሮጳ ዝዓበየ ዕደና ከሰል ዝካየደላ ከተማ ምክያዱ ንባዕሉ ንብዙሓት ከየሻቐሎም ኣይተረፈን። ፖላንድ ኣዝያ`ያ ኣብ ከሰል እትምርኮስ። ኣስታት 80 ሚእታዊ ጸዓታ ድማ ካብ ነዳዲ ቅራይ [ፎሲል ፉዌል] እዩ። ኣብ ኣባይቲ ትሑት ጽሬት ዘለዉ ከሰል ምጥቃም፡ ብፍላይ ድማ ኣብ እዋን ዝሑል ወቕቲ ኣብታ ሃገር ብዙሕ ዒግታ ትኪን ሕማማት መተንፈሲ ኣካላትን የስዕብ። መንግስቲ ፖላንድ ግን ምዕዳን`ቲ ነዳዲ ደው ከምዘየብሎን ንዓመታ ኣብ ሲለሲያ ሓድሽ መዓደኒ ንምስራሕ ወጢኑ ከምዘሎን ኣፍሊጡ`ሎ። እዚ ከምዚ ዝኣመሰለ ድፍረት ዝመልኦ ኣተሃሕዛ ድማ ብብዙሓት ተኾኒኑ`ሎ። ፕረሲደንት ትራምፕን ኣሜሪካን`ከ ኣብዚ ዋዕላ ክራኣዩ ድዮም?
